b"\n_START_ARTICLE_\nNukleotiidide v\xc3\xa4ljal\xc3\xb5ikereparatsioon\n_START_SECTION_\nNER prokar\xc3\xbcootides\n_START_PARAGRAPH_\nNER on v\xc3\xb5imaldanud bakteritel elada erinevates kahjulike keskkonnatingimustega ni\xc5\xa1\xc5\xa1ides. Bakteriaalse elu tekkimisel (3 miljardit aastat tagasi) oli Maale j\xc3\xb5udva ultraviolettkiirguse hulk 2\xe2\x80\x933 suurusj\xc3\xa4rgu v\xc3\xb5rra suurem kui praegu. Selline keskkond aitas bakteritel tekitada vajaliku kaitses\xc3\xbcsteemi \xe2\x80\x93 DNA reparatsioonimehhanismid. UV-valgus tekitab DNA-s peamiselt kahte fotoprodukti ehk kahjustust: ts\xc3\xbcklobutaani p\xc3\xbcrimidiini dimeere ja 6-4 fotoprodukte. Neid kahjustusi parandatakse evolutsiooniliselt konserveerunud mehhanismidega, milleks on NER ning fotoreaktivatsioon.\n_START_SECTION_\nBakteritel E. coli n\xc3\xa4itel\n_START_PARAGRAPH_\nEscherichia coli's teostatakse NER-i UvrABC endonukleaasse ens\xc3\xbc\xc3\xbcmkompleksi toimel. See kompleks koosneb tegelikult neljast Uvr-valgust: UvrA, UvrB, UvrC ja UvrD (DNA helikaas II). _NEWLINE_UrvA ja UrvB moodustavad kompleksi, mis skaneerib DNA-d, otsides vigu. Kui viga leitakse, siis UrvA vabaneb ning UvrB l\xc3\xb5hub \xc3\xa4ra ahelatevahelised vesiniksidemed (H-sidemed). Seej\xc3\xa4rel \xc3\xbchineb UvrB-DNA kompleksiga UvrD, mis indutseerib UvrC-d (endonukleaas) tegema katked 8 nukleotiidi kaugusel kahjustuse 5\xe2\x80\x99-otsast ja 4 nukleotiidi kaugusel kahjustuse 3\xe2\x80\x99-otsast. Nii tekitatakse 12 nukleotiidiline \xc3\xbcksikahelaline ala ehk 12-mer, mis k\xc3\xb5rvaldatakse DNA-st UvrD toimel. J\xc3\xa4rgnevalt s\xc3\xbcnteesib DNA pol\xc3\xbcmeraas Pol I t\xc3\xbchimiku t\xc3\xa4is ja DNA ligaas \xc3\xbchendab DNA-ahelad.\n_START_SECTION_\nEestis\n_START_PARAGRAPH_\nEestis uuritakse nukleotiidide v\xc3\xa4ljal\xc3\xb5ikereparatsiooni prokar\xc3\xbcootides Tartu \xc3\x9clikooli molekulaar- ja rakubioloogia instituudis geneetika \xc3\xb5ppetoolis."